Sokkertoernooi op boer se plaas | Oudtshoorn Courant
Sokkertoernooi op boer se plaas
Die Golden Young Stars (groe truie) en Bluewaters het mekaar die finale stryd aangesê. Die Young Stars het met 2:1 gewen. Foto's verskaf.
OUDTSHOORN NUUS - Die sokkerveld en pawiljoen wat deur 'n boer en buurmense op sy plaas vir die gemeenskap van Lategansvlei opgerig is, was die afgelope naweek weer die ideale plek vir 'n sokker-toernooi.
Die beskeie Dario Urbanski het laat weet dat die sokkertoernooi van die afgelope naweek 'n groot sukses was. Die sokkerspan van Zebra, Golden Young Stars, was die toernooiwenners met Bluewaters en Arsenal van Ladismith onderskeidelik in tweede en derde plek.
Volgens Urbanski het die mans en vroue van die omgewing ook weer fluks hand bygesit om besoekers te ontvang en trakteer.
'n Besoeker wat die toernooi bygewoon het, het gesê hy kan nie glo dat 'n sokkerveld van hierdie kwaliteit iewers op 'n plaas vir die gemeenskap beskikbaar is nie.
Vanmiddag (Vrydag) draf die o.12-sokkerspanne van Lategansvlei en die Scrosoppi-sorgsentrum teen mekaar uit.
Die sokkerveld word egter nie slegs vir sokker aangewend nie. Lategansvlei-kleuterskool bied op 2 Mei 'n boeresportdag op die veld aan om geld in te samel. Een van die hoogtepunte van die dag is onder andere 'n tombolatafel.
Vreda Lategan, onder wie se bestuur die kleuterskool is, doen 'n beroep op mense vir skenkings van nie-bederfbare kos, seep, toiletpapier, breekgoed en skoonmaakmiddels of enigiets anders wat vir die kleuterskool van waarde kan wees.
Sy kan by 082 967 6865 gekontak word.
Die Golden Young Stars (groe truie) en Bluewaters het mekaar die finale stryd aangesê. Die Young Stars het met 2:1 gewen.
Posted on: 12:00 Fri, 15 April 2016